Sapphire Eyes

Sapphire Eyes
Sapphire Eyes on The Aristocrats superrikollisjoukon kylmäpäisimpiä jäseniä. Hän on 23-vuotias varsin viehättävä nuori nainen, ja Jackalin lisäksi ryhmän älykkö. Veitsenterävän älynsä lisäksi hänen valttinsa on kyky muuttaa kehonsa jalokivimuotoon - hänen silmänsä muuttuvat vihreiksi safiireiksi, hiukset sysimustaksi jetiitiksi, ja kehonsa timantiksi. Jalokivimuodossa ollessaan hänen sormensa muuttuvat tappavan vaarallisiksi timanttiteriksi, ja pitkät kivihiuksensa ovat kuin neuloja.

Vaikka Sapphire on kylmäpäinen, laskelmoiva ja tarvittaessa myös varsin manipulatiivinen, ei hän ole tunteeton - kylmäpäisyys ja rautainen itsehillintä ja -kontrolli vain ovat välttämättömyys tunteiden ollessa niin intensiivisiä kuin Sapphirella.

Hän on myös herkästi epäluuloinen, ja harva asia välttyy hänen tarkkaavaisilta silmiltään. Sapphire Eyes on tarkkailija, jonka johtotähtenä on muuan viisaus, jonka hän oppi jo pikkutyttönä: tieto on todellista valtaa, se on maailman vaarallisin ja tehokkain työkalu.

Sapphire Eyes on todella ylpeä, vahvatahtoinen ja lujaluontoinen nuori nainen, jota voisi ylpeän katkeraksikin luonnehtia, ja jonka maailmankuva on usein varsin mustavalkoinen ja elitistinen. Ennen liittymistään ryhmään tuo maailmankuva oli asia, jota Sapphire ei suostunut myöntämään edes itselleen, sillä se soti hänen oppimiaan soveliaisuuskäsityksiä vastaan, mutta aika Mr. Brainstormin ohjauksessa ja osana The Aristocrats ryhmää on opettanut hänet hyväksymään ja jopa syleilemään näkemyksensä.

Sapphire ihailee älyä yli kaiken. "Ihminen, joka ei käytä älyään, on koira. Ihminen, jolla on yli-inhimillisiä kykyjä, mutta joka ei käytä älyään, on koira, joka osaa pari hassua temppua". Tästä ideologiasta seuraakin, että ne kolme henkilöä, joita Sapphire ihailee ja kunnioittaa eniten, ovat Mr. Brainstorm, Jackal, ja Dr. Cagliostro. Kyllä vain, juuri se "vihollisistaan", joka on ainoa todellinen uhka Sapphirelle, on yksi niistä kolmesta ihmisestä Sapphiren elämässä, joita hän kunnioittaa eniten.

Sarah Eves
Sapphire Eyes ei ole Sapphire Eyes kellon ympäri. Siviilissä hän on Sarah Eves, lahjakas ja lupaava tutkijanalku, joka opiskelee Prescott Universityssa muun muassa biokemiaa (Sarah opiskelee varsin monia aloja, ja vaikka hän ei ole vielä ottanut viiden vuoden opiskelun jälkeen edes kandin papereita ulos, on hän jo ehtinyt lukea kursseja useammankin oppiarvon edestä).

Sarah ja Sapphire Eyes eivät ole kuin kaksi erillistä persoonaa (kuten monien kaksoiselämää viettävien supersankarien ja -rikollisten kohdalla usein on), vaan Sarah ja Sapphire Eyes ovat molemmat Sarahin persoonan eri puolia, jotka sopivat saumattomasti yhteen. Vaikka alkuaikoina näiden kahden hahmon välinen ero olikin varsin suuri, on kulunut vuosi ehtinyt hioa suurimmat erot pois, tuoden Sarahia lähemmäs Sapphirea, joka Sarahille edustaa Sarahin "todellisempaa" identiteettiä; Sapphire Eyes edustaa Sarahille lojaaliutta ja rehellisyyttä itseä kohtaan, sekä valtaa ja häikäilemättömyyttä käyttää saamaansa valtaa. Sarah on joutunut joustamaan koko elämänsä ajan, luopumaan, mukautumaan ja tekemään kompromisseja, mutta Sapphire Eyes voi olla juuri niin ehdoton, jyrkkä ja elitistinen kuin haluaakin.

Sarahin kaksi suurinta intohimoa ovat tiede ja musiikki.

Kykyjen herääminen
Sapphire Eyes sai kykynsä rajussa ja varsin traumaattisessa laboratorio-onnettomuudessa, johon Sapphire aina joskus viittaa puhuessaan "pieleen menneestä kuutamokeikasta labra-assistenttina". Toisaalta Sapphire on sisimmässään sitä mieltä, että onnettomuus oli yksi hänen elämänsä parhaita asioita, sillä se avasi hänelle oven maailmaan, jota hän ei ollut aiemmin osannut edes kuvitella.

Aika ennen kykyjä, eli Sarahin menneisyys
Sarah Eves syntyi keskilännessä olevaan pikkukylään nimeltä Oakville kauppiasperheen toiseksi lapseksi. Sarahin kolme vuotta vanhempi isoveli Timmy oli hänkin terävä päästään, muttei läheskään niin lahjakas ja älykäs kuin Sarah. Vanhoillisessa perheessä vain asiat menevät niin, että poika menee lukemaan lakia (johon Timmyn lahjat eivät kylläkään loppujen lopuksi riittäneet) ja tyttö jää kotiin hoitamaan kauppaa. Näin olisi varmasti käynytkin, ja Sarah olisi hyväksynyt roolinsa "vain tyttönä", jos hänen elämässään ei olisi ollut erästä ihmistä, joka jätti Sarahiin pysyvän henkisen jäljen - Sarahin isotäti. Sarahin äidin täti oli älykkö, joka opetti myös Sarahin syleilemään omat lahjansa ja kykynsä, kulkemaan pää pystyssä ylpeänä itsestään silloinkin, kun kaikki muut ympärillä vähättelivät häntä ja yrittivät "palauttaa hänet ruotuun".

Tasapäisyyksien ja mitättömyyksien (kuten Sarah valtaosaa kanssaihmisistään nimittää) keskellä poikkeuksellisen lahjakkaana ja älykkäänä kasvaminen johti siihen, että Sarahista tuli sulkeutuneen ja kylmän oloinen lapsi, joka myöhemmin sai ylpeän ja leuhkan leiman koulussa.

Siipensä Sarah levitti 18-vuotiaana, kun hän kokeili onneaan vanhemmiltaan salassa, ja saikin ensiyrittämällä stipendin Prescott Universityyn. Hänen sinne pääsemisensä tosin oli hiuskarvan varassa, ja sinne pääsystä voikin oikeastaan kiittää Sarahin siihenastisen elämän suurinta surua - hänen isotätinsä kuoli vanhuuteen vain neljä päivää ennen Sarahin lähtöpäivää. Mutta isotätinsä testamentti varmisti Sarahin matkaanlähdön, sillä tämä oli laittanut kaikkien muiden perinnön saamisen ehdoksi Sarahin opiskelemaan pääsyn. Sarah sai isotädiltään huomattavan perinnön, ja riipuksen, jota isotäti oli aina eläessään pitänyt kaulallaan - riipuksen, joka esitti timanttista naista, jonka silmät oli tehty vihreästä safiirista ja hiukset jetiitistä. Ymmärrettävästi kyseinen riipus on Sarahin varjelluin omaisuus, varsinkin kun se on Sarahin saatua kykynsä saanut myös symbolisen arvon.